UV staak opleiding by hospitaal ná aanvalle | Netwerk24
Deur Kaydene Davids 09 Junie 2019 18:02
Die mediese fakulteit van die Universiteit van die Vrystaat (UV) het Saterdag die opleiding van sy studente by die Pelonomi-hospitaal in Bloemfontein gestaak nadat twee vrouedokters in een week by die hospitaal aangeval is.
Lacea Loader, woordvoerder van die UV, sê hulle sal die veiligheid en sekuriteit by die hospitaal in die komende week deeglik evalueer.
Nog 'n vrouedokter is glo Saterdag in die vroeë oggendure deur drie gewapende mans in die parkeerterrein van die hospitaal aangeval en van haar selfoon beroof.
Die mans, waarvan een met 'n pistool gewapen was, wou glo die dokter se motor ook steel, maar sy het geskreeu en die mans het net haar selfoon gegryp en gevlug.
Een van die mans het die pistool se magasyn in die parkeerterrein laat val.
Die jongste aanval kom nadat 'n 24-jarige inwonende dokter verlede Dinsdagaand byna deur 'n man in die hospitaal verkrag is.
Loader sê in 'n verklaring die UV- en hospitaalbestuurder bespreek tans dringend die universiteit se kommer oor veiligheidsmaatreëls by die Pelonomi-hospitaal.